འདི་གའི་གསར་འགོད་པས་བོད་མིའི་སྒྲིག་འཛུགས་འཕྲོད་བསྟེན་ལས་ཁུངས་ཀྱི་ནད་རིགས་སྔོན་འགོག་གི་འགན་འཛིན་མི་འགྱུར་གཡུ་སྒྲོན་ལགས་སུ་འཕྲོད་བསྟེན་ཁྲོམ་འདུས་ཆེན་མོའི་དགོས་དམིགས་སྐོར་དྲིས་སྐབས།དེ་རིང་རྒྱལ་སྤྱིའི་གཉན་ནད་རེག་དུག་གི་ཉིན་མོ་ཡིན་སྟབས།ང་ཚོ་འཕྲོད་བསྟེན་ལྷན་ཁང་ཁག་ཅིག་མཉམ་འབྲེལ་ཐོག་འཕྲོད་བསྟེན་ཁྲོམ་འདུས་ཆེན་མོ་གོ་སྒྲིག་བྱས་ཏེ།མང་ཚོགས་གང་མང་ཕེབས་པའི་རེ་བ་དང་སྦྲགས་མང་ཚོགས་ལ་འཕྲོད་བསྟེན་དང་འབྲེལ་བའི་ཡིག་ཆ་འགྲེམས་སྤེལ་བྱས་ཏེ།གཉན་ནད་རེག་དུག་གཙོས་པའི་ནད་གཞིའི་སྐོར་ལ་གོ་རྟོགས་སྤེལ་བ་ཙམ་མ་ཟད།དེ་རིང་མི་མང་ལ་རིན་མེད་ཐོག་ནད་གཞི་སྔོན་འགོག་ཆེད་ཁྲག་དང་ཁྲག་ཤེད་སོགས་བརྟག་དཔྱད་བྱེད་ཀྱི་ཡོད།དེ་བཞིན།ང་ཚོས་མི་མང་གི་ནམ་རྒྱུན་འཕྲོད་བསྟེན་ལ་དོ་སྣང་ཡོང་ཆེད་སྔོ་ཚལ་དང་ཤིང་ཏོག་རིགས་སྣ་ཚོགས་ཁྲོམ་སྟོན་བྱས་ཏེ།མང་ཚོགས་ལ་འཚོ་བཅུད་ལྡན་པའི་ཟས་རིགས་སོགས་ངོ་སྤྲོད་བྱེད་ཀྱི་ཡོད།དེའི་ཁྲོད་རྒྱ་གར་གྱི་རླུང་སྤྱོང་སློབ་སྟོན་པ་བྷ་བྷ་རམ་ཌི་ཝི་ལགས་ཀྱི་ཐོན་རྫས་འགའ་ཡང་ཁྲོམ་སྟོན་བྱས་ཡོད།ཅེས་བརྗོད་བྱུང་།